EELNÕU

**Päästeseaduse ning politsei ja piirivalve seaduse muutmise seadus**

**§ 1. Päästeseaduse muutmine**

Päästeseaduses tehakse järgmised muudatused:

**1)** paragrahv 9 muudetakse ja sõnastatakse järgmiselt:

„**§ 9. Päästeinfosüsteem**

1. Päästeinfosüsteem on riigi infosüsteemi kuuluv andmekogu, kus töödeldakse:

1) päästesündmuse lahendamisega seotud toimingute ja menetluste andmeid, et Päästeameti ülesandeid tõhusalt ja kiirelt täita ning tõhusalt järelevalvet teostada;

2) päästesündmuse käigus hukkunu ja vigastatu andmeid, koolitamise ja teavitamise käigus kogutud andmeid ning eluaseme valdaja tuleohutusnõustamisel isiku nõusolekul kontrollitud objekti ja objekti valdaja kohta kogutud andmeid, et kujundada turvaline elukeskkond ja seda hoida, ennetada ohtusid ning planeerida Päästeameti tegevust.

(2) Päästeinfosüsteemi kantakse:

1) pääste- ja demineerimistöö tegemisega seotud andmed;

2) päästesündmuse käigus hukkunu ja vigastatu andmed;

3) päästeteenistuja andmed;

4) päästesündmusel osalenud isiku andmed;

5) järelevalve ja ennetustöö andmed;

6) eluaseme valdaja tuleohutusnõustamise ja tehtud ennetustöö andmed;

7) objekti valdaja andmed.

(3) Päästeinfosüsteemi asutab ja selle põhimääruse kehtestab valdkonna eest vastutav minister määrusega.

(4) Päästeinfosüsteemi pidamise põhimääruses sätestatakse päästeinfosüsteemi pidamise kord, päästeinfosüsteemi kogutavate andmete täpne koosseis, andmeandjad, andmete säilitamise tähtajad ja vajaduse korral muud päästeinfosüsteemi pidamisega seotud korralduslikud küsimused.

(5) Päästeinfosüsteemi vastutav töötleja on Päästeamet.“;

**2)** seadust täiendatakse §-ga 91 järgmises sõnastuses:

„**§ 91.** **Hädaabiteadete menetlemise andmekogu**

(1) Hädaabiteadete menetlemise andmekogu on riigi infosüsteemi kuuluv andmekogu, kus töödeldakse hädaabiteate menetlemisega seotud andmeid kiirema abi osutamiseks, et kaitsta inimese elu, tervist, vara ja keskkonda.

(2) Hädaabiteadete menetlemise andmekogusse kantakse:

1) hädaabiteate edastaja ja sündmusega seotud isiku andmed;

2) abivajaja andmed;

3) hädaabiteate andmed;

4) hädaabiteate menetlemisega seotud toimingute andmed;

5) hädaabiteate menetlemise teenuse registreeritud kasutaja andmed;

6) hädaabiteate menetleja andmed.

(3) Hädaabiteadete menetlemise andmekogu asutab ja selle põhimääruse kehtestab valdkonna eest vastutav minister määrusega.

(4) Hädaabiteadete menetlemise andmekogu põhimääruses sätestatakse andmekogu pidamise kord, andmekogusse kogutavate andmete täpne koosseis, andmeandjad, andmete säilitamise tähtajad ja vajaduse korral muud andmekogu pidamisega seotud korralduslikud küsimused.

(5) Hädaabiteadete menetlemise andmekogu vastutav töötleja on Häirekeskus.“;

**3)** paragrahvid 10–13 tunnistatakse kehtetuks.

**§ 2. Politsei ja piirivalve seaduse muutmine**

Politsei ja piirivalve seaduse § 3 täiendatakse lõigetega 6 ja 7 järgmises sõnastuses:

„(6) Politsei- ja Piirivalveamet menetleb käesoleva paragrahvi lõikes 1 sätestatud ülesannetega seotud talle saabunud või Häirekeskuse vastuvõetud hädaabiteadet.

(7) Hädaabiteadete menetlemise korra kehtestab Vabariigi Valitsus määrusega.“.

**§ 3. Seaduse jõustumine**

Käesolev seadus jõustub 2017. aasta 1. jaanuaril.

Eiki Nestor

Riigikogu esimees

Tallinn, 2016

Algatab Vabariigi Valitsus 10. oktoobril 2016 nr 2-6/16-02095

Vabariigi Valitsuse nimel

*(allkirjastatud digitaalselt)*

Heili Tõnisson

Valitsuse nõunik